
Զ Ե Կ ՈՒ Յ Ց

ՀՀ ՆԳՆ ոստիկանության պարեկային ծառայությունում պաշտոնի նշանակվելու նպատակով  ուսուցման կուրսի կատարելագործման վերաբերյալ

	Սույն զեկույցը պատրաստվել է ՀՀ ՆԳՆ կրթահամալիրի կողմից՝ ի կատարումն ՀՀ կառավարության 2024 թվականի նոյեմբերի 15-ի Ոստիկանության բարեփոխումների իրականացման ռազմավարությունը և դրանից բխող 2024-2026 թվականների գործողությունների ծրագիրը հաստատելու մասին N 1803-Լ որոշմամբ հաստատված՝ Ոստիկանության բարեփոխումների իրականացման ռազմավարությունից բխող 2024-2026 թվականների գործողությունների ծրագրի 4-րդ ուղղության (Պարեկային ծառայության զարգացում՝ որպես արտաքին ծառայության նոր և ժամանակակից մոդել) 5-րդ կետի (Պարեկային ծառայություն մուտքի հնգամսյա կուրսի կատարելագործում, այդ թվում՝ բովանդակության և տևողության համադրված վերանայմամբ): 
	Զեկույցի մշակման հիմքում դրվել են ՀՀ ՆԳՆ ոստիկանության պարեկային ծառայության գործունեության համալիր գնահատման զեկույցը, պարեկային ծառայողների պատրաստման հինգերորդ հոսքի ուսումնական պլանի, մոդուլային ծրագրերի և ուսումնական նյութերի վերաբերյալ ԱՄՆ արդարադատության դեպարտամենտի ԻՍԻԹԱՓ ծրագրի կողմից կազմված հաշվետվության մեջ ներկայացված առաջարկությունները, պարեկային ծառայողների պատրաստման հինգերորդ հոսքի ուսուցմանը ներգրավված դասախոսների, հինգերորդ հոսքի շրջանավարտ պարեկային ծառայողների, պարեկային ծառայողների ընդունելության գործընթացում ներգրավված ոլորտային հասարակական կազմակերպությունների ներկայացուցիչների հետ հարցազրույցների արդյունքում ստացված տեղեկատվությունը, ինչպես նաև պարեկային ծառայողների ուսուցման ոլորտում ԱՄՆ, Էստոնիայի և Վրաստանի փորձի ուսումնասիրության արդյունքները: 
	Մասնավորապես, պարեկային ծառայողների պատրաստման վեցերորդ հոսքի ուսումնական գործընթացին ընդառաջ իրականացվել են պարեկային ծառայողների ուսուցման կուրսի կատարելագործմանն ուղղված հետևյալ աշխատանքները:
1. ՀՀ ՆԳՆ կրթահամալիրի գիտական խորհրդի կողմից հաստատվել է պարեկային ծառայողների պատրաստման վեցերորդ հոսքի ուսումնական պլանը, որը, ի տարբերություն նախկին 5-ամսյա տևողության, նախատեսում է 6-ամսյա տևողությամբ ուսումնառություն։ Մասնավորապես, ավելացվել են ուսումնական պարապմունքների ընդհանուր ժամաքանակի տևողությունը (17 շաբաթվա փոխարեն՝ 19 շաբաթ), պրակտիկայի տևողությունը (3 շաբաթվա փոխարեն՝ 4 շաբաթ), և մասնագիտական պրակտիկայի պաշտպանության և պետական ամփոփիչ ատեստավորման նախապատրաստության համար առանձնացվել է մեկ առանձին շաբաթ։
2. Պրակտիկային զուգահեռ՝ սովորողներն առանձին օրերին Կրթահամալիրում անցնելու են սցենարային գործնական պարապմունքներ, որոնց սցենարները մշակվելու են՝ հաշվի առնելով գործնականում առավել հաճախ հանդիպող խնդրահարույց իրավիճակները, որոնք  ի հայտ են բերվել գործող պարեկային ծառայողների շրջանում անցկացված հարցման արդյունքներով (օրինակ՝ պարեկային ծառայողի կողմից օրինական պահանջ ներկայացնելը և դրա չկատարման դեպքում կատարվելիք գործողությունները և այլն): Սցենարային գործնական պարապմունքի ընթացքում սովորողների գործողությունները գնահատվելու են համապատասխան ձևաթղթում նշված կոնկրետ չափանիշների տեսանկյունից, որոնք վերաբերում են պարեկային ծառայողի գործողությունների ինչպես իրավական, այնպես էլ մարտավարական ասպեկտներին: 
3. Ուսումնական պարապմունքների ընդհանուր ժամանակահատվածի տևողությունը 2 շաբաթով ավելացնելու շնորհիվ կատարված փոփոխությունները վերաբերելի են ուսումնական պլանով նախատեսված մոդուլներում գործնական պարապմունքների ժամաքանակների (ընդհանուր առմամբ 66 ժամ) ավելացմանը, մասնավորապես՝     
1) Քաղաքացիական պաշտպանության և արտակարգ իրավիճակների հիմնահարցեր – 2 ժամ,
2) Ոստիկանության ծառայողների էթիկա և բարեվարքություն – 2 ժամ,
3) Ոստիկանության և հասարակության փոխհամագործակցություն – 4 ժամ,
4) Առաջին օգնություն - 2 ժամ,
5) Կրիմինալիստիկա - 4 ժամ,
6) ՀՀ սահմանադրական իրավունքի հիմունքներ, մարդու իրավունքները և ոստիկանությունը - 2 ժամ,
7) ՀՀ քրեական իրավունք - 2 ժամ,
8) ՀՀ քրեական դատավարության իրավունք - 2 ժամ,
9) Մասնագիտական հոգեբանություն և հաղորդակցման հմտություններ - 2 ժամ,
10) Վարչական իրավունք - 4 ժամ,
11) Ճանապարհային երթևեկության անվտանգության ապահովում - 6 ժամ,
12) Հատուկ ֆիզիկական պատրաստականություն – 8 ժամ,
13) Կրակային պատրաստականություն – 4 ժամ,
14) Ոստիկանության վարչական գործունեություն – 4 ժամ,
15) Ծառայության իրականացման մարտավարություն – 8 ժամ,
16) Արտակարգ իրավիճակներում ավտոտրանսպորտային միջոցների վարում - 8 ժամ,
17) Հատուկ տեխնիկա և տեղեկատվական անվտանգություն – 4 ժամ։
4. Ըստ առարկաների (մոդուլների) վերոնշյալ ժամերը բաշխվել են ստորև նշված համամասնությամբ՝ 
1) «ՀՀ սահմանադրական իրավունք, մարդու իրավունքներ և ոստիկանությունը» մոդուլում երկու ակադեմիական ժամը հատկացվել է «Մարդու իրավունքների եվրոպական կոնվենցիայի 3-րդ հոդվածի խախտման կապակցությամբ Մարդու իրավունքների եվրոպական դատարանի կողմից Հայաստանի Հանրապետության վերաբերյալ կայացված վճիռների ուսումնասիրում» թեմային։
2) «ՀՀ քրեական իրավունք» մոդուլում երկու ակադեմիական ժամը հատկացվել է «Կյանքի, առողջության, ազատության և ֆիզիկական անձեռնմխելիության դեմ ուղղված հանցագործություններ» թեմայի գործնական պարապմունքին։
3) «Ոստիկանության և հասարակության փոխհամագործակցություն» մոդուլում ավելացվել է  նոր թեմա՝  «Հասարակության հետ փոխհարաբերություններում արդյունավետ բանակցությունների և հաղորդակցության հմտություններ» վերնագրով (4 ակադեմիական ժամ ծավալով)։
4) «Ճանապարհային երթևեկության անվտանգության ապահովում» մոդուլում ավելացված 6 ժամ գործնական պարապմունքի ժամերը հատկացվել են «Ճանապարհային երթևեկության կամ տրանսպորտային միջոցների շահագործման կանոնների խախտման դեպքում պարեկային կարգախմբի գործողությունները» և «Ճանապարհատրանսպորտային պատահարների տեսակները և դրանց փաստաթղթավորումը» թեմաներին։
5) «Առաջին օգնություն» մոդուլում ավելացված 4 ժամը գործնական պարապմունքի ձևով հատկացվել է «Արյունահոսության տեսակները և առաջին օգնությունը», «Կոտրվածքների տեսակները, վիրակապություն և անշարժացում» թեմաներին։
6)  «Հատուկ տեխնիկա և տեղեկատվական անվտանգություն» մոդուլով 4 ժամը  գործնական պարապմունքի ձևով հատկացվել է դյուրակիր համակարգչով արձանագրությունների կազմմանն ու  նույնականացումներին։
7)  «Կրիմինալիստիկա» մոդուլում 4 ժամը գործնական պարապմունքի ձևով հատկացվել է «Պարեկային ծառայողի գործողությունները դեպքի վայրում» և «Դեպքի վայրի զննության և  պահպանության մարտավարությունը» թեմաներին։
8)  «Կրակային պատրաստականություն» մոդուլում ավելացվել են գործնական հրաձգությանը տրամադրվող ժամերը, որոնք կիրականացվեն ՀՀ ՆԳՆ ոստիկանության մարտական և ֆիզիկական պատրաստականության բաժնի հրաձգարանում: Ընդ որում՝ յուրաքանչյուր սովորողին «Կրակային պատրաստականություն» մոդուլի գործնական հրաձգության պարապմուքների համար ընդհանուր առմամբ կհատկացվի 300 փափմուշտ: 
9) «Հատուկ ֆիզիկական պատրաստականություն» մոդուլով ավելացված 8 ժամը տրամադրվել է «Գցումներ», «Բռնվածքներից ազատում» թեմաներին և սցենարային նոր իրավիճակի մոդելավորմանը։
10) «Ծառայության իրականացման մարտավարություն» մոդուլով ավելացված 8 ժամը տրամադրվել է սցենարային նոր իրավիճակի մոդելավորմանը, 4 ժամ՝ «Գաղտնի որոնում» և երկու ժամ՝ «Բարձր ռիսկային տրանսպորտային միջոցին մոտենալը․ համալիր գործողություններ» թեմաներին։
11) «Վարչական իրավունք» մոդուլով ավելացված 4 ժամից 2 ժամի համար նախատեսվել է նոր թեմա՝ «Ոստիկանության ծառայողի օրինական պահանջը չկատարելը» վերնագրով, իսկ մյուս 2 ժամը տրամադրվել է պարեկային ծառայողի կողմից վարչարարության վերաբերյալ թեմայի ուսումնասիրմանը:
5. ՀՀ ՆԳՆ կրթահամալիրի գիտական խորհրդի կողմից հաստատվել է պարեկային ծառայողների պատրաստման վեցերորդ հոսքի ստուգարքների և դիֆերենցված ստուգարքների անցկացման կարգը, որը լրամշակվել է հաստատված ուսումնական պլանին համապատասխան։ 
6. ՀՀ ՆԳՆ կրթահամալիրի գիտական խորհրդի կողմից հաստատվել է պարեկային ծառայողների պատրաստման վեցերորդ հոսքի պետական ամփոփիչ ատեստավորման կարգը։ Համաձայն այդ կարգի՝ ամփոփիչ ատեստավորումն անցկացվելու է Ոստիկանության վարչական գործունեություն, Ճանապարհային երթևեկության անվտանգության ապահովում, Վարչական իրավունք և Ծառայության իրականացման մարտավարություն մոդուլներից՝ համալիր քննության ձևով, որի տոմսը բովանդակելու է մեկական հարց Վարչական իրավունք և Ոստիկանության վարչական գործունեություն  մոդուլներից, մեկ իրավիճակային խնդիր Ծառայության իրականացման մարտավարություն մոդուլից  և  20 առաջադրանք պարունակող թեստ՝ Ճանապարհային երթևեկության անվտանգության ապահովում մոդուլից: Նման մոտեցումը թույլ կտա մեկ միասնական ամփոփիչ պետական քննության շրջանակներում միավորել հանձնաժողովի կողմից սովորողի գիտելիքների, կարողությունների և հմտությունների ստուգման բազմագործոն համակարգ՝ համադրելով գնահատման տարբեր մեթոդներ՝ բանավոր հարցում, գործնական առաջադրանքի լուծում և թեստավորում:  
7. Փոփոխվել է ընդունելության վերջին փուլի՝ հարցազրույցի հանձնաժողովներում ընդգրկվող հասարակական կազմակերպությունների շրջանակը: Մասնավորապես, պարեկային ծառայության վեցերորդ հոսքի ընդունելության հարցազրույցների հանձնաժողովներում ընդգրկվել են «Իրազեկ քաղաքացիների միավորում» հասարակական կազմակերպության, Հելսինկյան քաղաքացիական ասամբլեայի Վանաձորի գրասենյակի, Ժողովրդավարության զարգացման հիմնադրամի, Փրոջեքթ հարմոնի Հայաստան կազմակերպության ներկայացուցիչներ: Առանձին դեպքերում հասարակական կազմակերպությունների ներկայացուցիչները ներգրավվել են նաև ուսումնական գործընթացում որպես դասախոսներ: 
8. Ընդունելության գործընթացում ՀՀ ՆԳՆ պարեկային ծառայության ներգրավվածության ընդլայնման շրջանակներում ընդունելության հարցազրույցի բոլոր չորս հանձնաժողովների կազմերում ընդգրկվել են պարեկային ծառայության ներկայացուցիչներ, ընդ որում՝ երկու հանձնաժողովներում հանձնաժողովի նախագահի կարգավիճակով ընդգրկվել են ՀՀ ՆԳՆ ոստիկանության պարեկային ծառայության պետի տեղակալները:
9. Պարեկային ծառայողների պատրաստման վեցամսյա կուրսի և շարունակական վերապատրաստումների միջև կապն ապահովելու նպատակով մշակվել է գործող պարեկային ծառայողների ամենամյա պարտադիր վերապատրաստման նոր ուսումնական պլան և առարկայական թեմատիկ պլան, որում ներառված կրթական վերջնարդյունքերը միտված են հիմնական կրթական ծրագրի արդյունքներով ստացված գիտելիքների խորացմանը, կարողությունների և հմտությունների ամրապնդմանը: Բացի այդ, մշակվել է վերապատրաստման նոր մեթոդաբանություն, որը հիմնված է ծառայողների կրթական կարիքների վերհանման, դրա հիման վրա վերապատրաստման առարկայական թեմատիկ պլանների շարունակական լրամշակման, վերապատրաստումից հետո դրա արդյունավետության գնահատման վրա: Ի տարբերություն նախկինում գործող ընթացակարգի՝ երբ բոլոր ծառայողներն անցնում էին վերապատրաստման նույնաբովանդակ ստանդարտ կուրս, նոր մեթոդաբանության շրջանակներում ծառայողն իր կրթական կարիքների գանահատման հիման վրա ինքն է ՀՀ ՆԳՆ կրթահամալիրի կողմից առաջարկվող կամընտրային թեմաներից ընտրելու համապատասխան թեմաները:
10. [bookmark: _GoBack]Վեցամսյա ուսուցման պարտադիր դասընթացներին զուգահեռ իրականացվելու են լրացուցիչ ուսումնական պարապմունքներ՝ պարեկային ծառայողների կողմից պաշտոնական (իրավաբանական) գրագրության կանոններին համապատասխան փաստաթղթերի կազմման կարողությունները զարգացնելու նպատակով:  

